Anak Mami Kembali

Anak Mami Kembali ialah sebuah filem komedi romantik Malaysia 2005 arahan Abdul Razak Mohaideen. Filem ini dibintangi oleh Saiful Apek dan Fasha Sandha sebagai watak utama.

Sinopsis
Saiful, anak sulung Mak Bee, berkelulusan luar negara. Seorang yang rugged dan agak loyar buruk. Dia sering kali menjadi mangsa leteran ibunya yang tidak sukakan penampilan dan perangainya. Saiful bercinta dengan seorang gadis bernama Fasha, anak kepada pasangan Ismail dan Saleha. Saiful tidak berani menceritakan kisah percintaannya dengan Fasha kepada keluarganya sehingga Mak Bee sendiri akhirnya menetapkan jodoh Saiful. Ida, adik kepada Saiful juga menghadapi masalah. Dia bercinta dengan Farid iaitu anak lelaki tunggal pasangan Zulkifli dan Normala. Sekali lagi Mak Bee yang mengetahui Ida mempunyai hubungan dengan seorang pemuda telah bertindak menghalang Ida daripada menjalinkan hubungan mereka. Mak Bee juga telah mengaturkan jodoh Ida dengan pemuda pilihannya. Pie yang sentiasa beralah dengan Mak Bee telah bertindak membantu cucu-cucunya kerana terlalu sayangkan mereka. Bermacam-macam cara yang dilakukannya demi melihat hidup cucu-cucunya bahagia. Berbagai-bagai kisah sedih dan lucu berlaku dalam usaha mereka itu. Adakah usaha mereka akan berjaya? Berjayakah cinta Saiful dan Fasha? Adakah Farid dan Ida dapat disatukan? Yang paling penting, adakah pendirian Mak Bee akan berubah?

Pelakon
 Saiful Apek sebagai Saiful
 Fasha Sandha sebagai Fasha 
 Farid Kamil sebagai  Farid 
 Waheeda sebagai Ida   
 Azean Irdawaty sebagai Mak Bee
 Piee sebagai Pie 
 Sheila Mambo sebagai Saleha
 Ismail Din sebagai Ismail 
 Zulkifli Zain sebagai Zulkifli
 Normala Omar sebagai Normala
 Cico Harahap sebagai Jurulatih Kelas Aerobik
 Irma Hasmie sebagai Model

Penerbitan 

Pada Januari 2006, Astro Box Office Movies, sebuah saluran berbayar baru daripada stesen tv berbayar Astro yang menayangkan filem-filem pada setiap slot waktu akan menayangkan filem Anak Mami Kembali.

Pada 4 Januari 2009, Astro Kirana, sebuah saluran berbayar baru daripada stesen tv berbayar Astro yang menayangkan filem-filem pada setiap slot waktu akan menayangkan filem Anak Mami Kembali.

Sambutan
FIlem ini dikeluarkan pada 3 November 2005 dan mendapat kutipan sebanyak RM 2.01 juta.

Pautan luar
 
 Kutipan Anak Mami Kembali di FINAS
 
 Filem Malaysia tahun 2005
Filem arahan A. Razak Mohaideen